b'\n_START_ARTICLE_\n\xc5\xa0tefan Radoslav\n_START_SECTION_\n\xc5\xbdivljenje\n_START_PARAGRAPH_\nO\xc4\x8de ga je nekje med letoma 1219 in 1224 poro\xc4\x8dil z Ano, h\xc4\x8derko epirskega despota Teodorja I. Angela. Njegov zaro\xc4\x8dni prstan se je ohranil. Radoslavov ded po materi Evdokiji je bil bizantinske cesar Aleksej III. Angel, stara mati pa Eufrozina Dukas Kamaterina. Domneva se, da je imel dve sestri. Sestro Komneno je o\xc4\x8de poro\xc4\x8dil  z albanskim knezom Dimitrijem Progovovim, Druga sestra, katere ime ni znano, je bila verjetno poro\xc4\x8dena s sebastokratorjem  Aleksandrom Asenom. Jurij Akropolit domneva, da je bil Aleksander sin bolgarskega carja Ivana Asena I. Za Kolomana II. Asena ni mogo\xc4\x8de zanesljivo trditi, da je bil njun sin._NEWLINE_V zadnjem desetletju o\xc4\x8detovega vladanja je Radoslav kot prestolonaslednik z nazivom kralj vladal v delu kraljestva. Kot kralj je omenjen v dveh odlokih metnega sveta Kotorja iz leta 1221 in 1227. Kralj \xc5\xa0tefan Prvokronani je pred smrtjo zbolel, zato naj bi oblast delil s svojim najstarej\xc5\xa1im sinom \xc5\xa0tefanom Radoslavom. Sin je v resnici dobil v upravljanje samo del Zahumja in Zete s Kotorjem, kjer je od leta 1220 vladal kot kralj. Imel je podoben polo\xc5\xbeaj kot pred njim Vukan Nemanji\xc4\x87. _NEWLINE_Za srbskega kralja ga je v \xc5\xbdi\xc4\x8di kronal stric Sava. Iz kratkega zapisa v Danilovem zborniku je mo\xc4\x8d sklepati, da je vladal polnih \xc5\xa1est let od 24. septembra 1227 najmanj do 25. septembra 1233._NEWLINE_Kot sin ene in mo\xc5\xbe druge bizantinske princese je bil Radoslav pod mo\xc4\x8dnim gr\xc5\xa1kim vplivom. Imel se je bolj za Grka kot Srba in se podpisoval s priimkom bizantinske cesarske rodbine Dukas. Ker se je za pojasnjevanje cerkvenih (kanonskih) zadev obra\xc4\x8dal na ohridskega nad\xc5\xa1kofa Dimitrija Homatijana in ne na svojega strica, srbskega nad\xc5\xa1kofa Savo, je pri slednjem izzvalo nezadovoljstvo. Nezadovoljstvo je bilo morda povod za Savino potovanje v Sveto de\xc5\xbeelo. Ker je denar za potovanje dobil od Radoslava, ga je pred odhodom kljub temu blagoslovil. Na pot se je odpravil leta 1229 in se vrnil naslednje leto._NEWLINE_\xc5\xa0tefan Radoslav je kmalu po prihodu na prestol izgubil svojega najmo\xc4\x8dnej\xc5\xa1ega zaveznika Teodorja I. Epirskega, ki je aprila 1230 padel v bitki pri Klokotnici z bolgarskim carjem Ivanom Asenom II. Radoslavovi nasprotniki  v Srbiji,  nezadovoljni z njegovo progr\xc5\xa1ko politiko, so ga zato sklenili odstranili s prestola in iskali pomo\xc4\x8d pri Bolgarih. Radoslav se je na prestolu obdr\xc5\xbeal \xc5\xa1e tri leta, ker je imel v Srbiji o\xc4\x8ditno dovolj mo\xc4\x8dno podporo. Njegov mo\xc4\x8dan zaveznik je bil kljub nesporazumom nad\xc5\xa1kof Sava. Ko so Radoslava odstavili, je Sava kar nekaj \xc4\x8dasa okleval, da bi kronal njegovega brata in naslednika \xc5\xa0tefana Vladislava. _NEWLINE_V vstaji v zadnjih mesecih leta 1233 ali na za\xc4\x8detku leta 1234  je nezadovoljnemu plemstvu uspelo odstaviti nepriljubljenega kralja. Iz Radoslavove listine, izdane 4. februarja 1234 je razvidno, da se je umaknil v Dubrovnik. V listini se je zahvalil Dubrov\xc4\x8danom za lep sprejem in izrazil upanje, da je v Dubrobni\xc5\xa1ki republiki na\xc5\xa1el zaveznika proti svojemu bratu. Dubrovniku je v zameno podelil nenavadno velike privilegije in ga osvobodil vseh obveznosti do srbskih vladarjev. \xc5\xa0tefan Vladislav je od Dubrovnika zahteval njegovo izro\xc4\x8ditev in zagrozil z vojno. Ker Radoslav ni dobil za\xc5\xa1\xc4\x8dite bosanskega bana Mateja Ninoslava, ki ni mogel prepre\xc4\x8diti srbskega pritiska na Dubrovnik, je Radoslav zapustil mesto._NEWLINE_Preselil se je k despotu Mihaelu II. Angelu v Dra\xc4\x8d, kjer ga je zapustila \xc5\xbeena. Vrnil se je v Srbijo in se po neuspe\xc5\xa1nih poskusih, da bi se vrnil na prestol, umaknil v samostan Studenica, kjer je umrl in bil pokopan.\n_START_SECTION_\nDru\xc5\xbeina\n_START_PARAGRAPH_\n\xc5\xa0tefan Radoslav s kraljico Ano ni imel otrok. Na prestolu ga je nasledil brat Vladislav.'